b'\n_START_ARTICLE_\nThe Cabin in the Woods\n_START_SECTION_\nBakgrunn\n_START_PARAGRAPH_\nWhedon har i intervjuer dels beskrevet filmen som et \xc2\xabkj\xc3\xa6rlighetsbrev\xc2\xbb og ett \xc2\xabs\xc3\xa6rdeles elskverdig hatbrev\xc2\xbb til hele skrekkfilmsjangeren. Han og Goddard f\xc3\xb8lte at sjangeren hadde degenerert etter introduksjonen av \xc2\xabtorturporno\xc2\xbb p\xc3\xa5 2000-tallet, en undersjanger av splatterfilmen som skildrer store mengder vold og sadisme. Eksempler p\xc3\xa5 filmer i denne sjangeren er Saw (James Wan, 2004), Hostel (Eli Roth, 2005) og The Human Centipede (Tom Six, 2009)._NEWLINE_Whedon har uttalt at han med filmen fors\xc3\xb8kte \xc3\xa5 vise \xc2\xabhva [jeg] elsker og ikke elsker med skrekkfilmer\xc2\xbb. Han fortalte at han selv likte blandingen av suspens og skrekk, samt det \xc3\xa5 identifisere seg med karakterene og deres overlevelsesinnstinkt. Han regner seg imidlertid ikke som en tilhenger av narrative p\xc3\xa5funn, som filmkarakterers irrasjonelle og \xc2\xabidiotiske\xc2\xbb atferd, som kun er laget for \xc3\xa5 drive frem handlingen. Goddard bifallt ham i den vurderingen.\n_START_SECTION_\nHandling\n_START_PARAGRAPH_\nI et underjordisk laboratorium diskuterer teknikerne Gary Sitterson (Richard Jenkins) og Steve Hadley (Bradley Whitford) sine planer for et mystisk ritual. En lignende operasjon i Stockholm endte i fiasko. Skoleelevene Dana Polk (Kristen Connolly), Holden McCrea (Jesse Williams), Marty Mikalski (Fran Kranz), Jules Louden (Anna Hutchison) og Curt Vaughan (Chris Hemsworth) skal tilbringe helgen p\xc3\xa5 en \xc3\xb8de hytte i skogen som Curt leier av en venn. P\xc3\xa5 veien til hytta m\xc3\xb8ter de en skummel mann p\xc3\xa5 en bensinstasjon (Tim De Zarn). Mannen frar\xc3\xa5der dem \xc3\xa5 kj\xc3\xb8re videre, men de ignorerer advarselen hans og fortsetter mot hytta. Fra laboratoriet blir hytta fjernstyrt av Gary og Steve, som forgifter ungdommene med gasser. Gassene hindrer dem i \xc3\xa5 tenke rasjonelt, og \xc3\xb8ker lystene deres. Avdelingene i laboratoriet avholder en veddekonkurranse om hva slags monster som vil angripe vennegjengen. De diskuterer ogs\xc3\xa5 andre, internasjonale oppdrag som har mislykket._NEWLINE_Da kjellerlemmen plutselig \xc3\xa5pner seg, g\xc3\xa5r vennegjengen ned for \xc3\xa5 se hva som er der nede. Der finner de mange merkelige gjenstander, blant annet dagboken til Patience Buckner, en ung jente som ble mishandlet i hytta av sin sadistiske familie. Dana leser latinske uttrykk fra dagboken, som ved et uhell tilkaller Patiences zombiefamilie. Steve bruker feromoner til \xc3\xa5 f\xc3\xa5 Curt og Jules til \xc3\xa5 ha sex ute. Der blir de angrepet av zombiene, og Jules blir halshugget. Curt r\xc3\xb8mmer, og forteller om zombiene til de andre. Marty finner overv\xc3\xa5kningselektronikk i hytta f\xc3\xb8r han plutselig blir angrepet av en zombie. Ansatte ved laboratoriet f\xc3\xa5r vite at oppdraget i Japan ogs\xc3\xa5 ble en fiasko, noe som betyr at deres oppdrag er menneskehetens siste h\xc3\xa5p._NEWLINE_Dana, Curt og Holden fors\xc3\xb8ker i flykte i bobilen, men Gary f\xc3\xa5r tunnelen til \xc3\xa5 kollapse for \xc3\xa5 hindre flukten. Curt pr\xc3\xb8ver \xc3\xa5 hoppe over fjellkl\xc3\xb8ften med motorsykkelen for \xc3\xa5 finne hjelp p\xc3\xa5 den andre siden, men kr\xc3\xa6sjer inn i et kamuflert kraftfelt. Han faller ned i kl\xc3\xb8ften og d\xc3\xb8r. Holden og Dana innser at hva de opplever er iscenesatt, og g\xc3\xa5r tilbake til bobilen. P\xc3\xa5 vei tilbake til hytta blir Holden dolket i ryggen av en zombie, og bobilen styres ned i en elv. Dana sv\xc3\xb8mmer i land, og blir ogs\xc3\xa5 angrepet av en zombie. I laboratoriet feirer de ansatte det vellykkede oppdraget n\xc3\xa5 som Dana er den eneste overlevende._NEWLINE_Gleden i laboratoriet er kortvarig, n\xc3\xa5r de f\xc3\xa5r en telefonsamtale fra \xc2\xabThe Director\xc2\xbb om at Marty fremdeles er i live. Marty redder Dana, og viser henne veien til en gjemt heis under bakken. De tar heisen ned til laboratoriet, og oppdager en stor samling monstre innel\xc3\xa5st i bur. Dana kobler de ulike monstrene til gjenstander de s\xc3\xa5 nede i kjelleren, og innser at gjenstandene bestemmer hvilke monstre som slippes l\xc3\xb8s. Marty og Dana jages av sikkerhetsvaktene, og trykker p\xc3\xa5 en knapp som slipper fri alle monstrene._NEWLINE_Etter hvert kommer Dana og Marty ned til et gammelt tempel hvor de m\xc3\xb8ter prosjektlederen \xc2\xabThe Director\xc2\xbb (Sigourney Weaver). Hun forteller dem at det holdes ritualer over alt i verden hvert \xc3\xa5r for \xc3\xa5 tilfredsstille \xc2\xabThe Ancient Ones\xc2\xbb, ondskapsfulle guddommer som lever under jordoverflaten; \xc3\xa9n av dem under laboratoriet. Ved \xc3\xa5 ofre mennesker holdes disse gudene i sjakk. Hver region har sitt eget ritual, og den amerikanske versjonen er drapet p\xc3\xa5 fem arketypiske ungdommer fra slasher-filmen: ludderet (Jules), sportsidioten (Curt), akademikeren (Holden), t\xc3\xa5pen (Marty) og jomfruen (Dana). Drapsrekkef\xc3\xb8lgen er vilk\xc3\xa5rlig s\xc3\xa5 lenge ludderet d\xc3\xb8r f\xc3\xb8rst, og jomfruen d\xc3\xb8r sist, eller overlever. \xc2\xabThe Director\xc2\xbb oppfordrer Dana til \xc3\xa5 skyte Marty, slik at hun kan fullf\xc3\xb8re ritualet og redde menneskeheten. Dana blir plutselig angrepet av en varulv, og Patience Buckner (Jodelle Ferland) myrder \xc2\xabThe Director\xc2\xbb med en \xc3\xb8ks. Dana og Marty bestemmer seg for at det ikke er verdt \xc3\xa5 redde menneskeheten, og deler en joint sammen f\xc3\xb8r undergangen er et faktum. Plutselig v\xc3\xa5kner \xc2\xabThe Ancient Ones\xc2\xbb til live, og en gigantisk menneskelignende h\xc3\xa5nd \xc3\xb8delegger hytta og laboratoriet f\xc3\xb8r filmen g\xc3\xa5r i sort.\n_START_SECTION_\nInnspilling og design\n_START_PARAGRAPH_\nInnspillingen av The Cabin in the Woods begynte 9. mars 2009 i Vancouver i Canada med et budsjett p\xc3\xa5 30 millioner dollar. Den ble ferdig i mai 2009. Noen scener i filmen ble spilt inn i en av bygningene til British Columbia Institute of Technology. Scenograf Martin Whist var inspirert av Stanley Kubricks verk og har sagt: \xc2\xabDet er veldig h\xc3\xb8yteknologisk og industrielt, og det er en helt ny bygning [...] Jeg ville at [heisene] skulle v\xc3\xa6re uten knapper for \xc3\xa5 gi f\xc3\xb8lelsen av en forherliget fryktheis [...] Jeg \xc3\xb8nsket at lobbyen skulle se litt utilitaristisk ut, moderne og og institusjonell [...] skarp og nesten karakterl\xc3\xb8s\xc2\xbb._NEWLINE_Designeren David LeRoy Anderson fra sminkestudioet AFX Studios hadde hovedansvaret for monstrene i filmen. Alle monstrene i The Cabin in the Woods var hyllester til andre skrekkfilmer, blant annet Den sorte lagune (1954), Exorcisten (1973), Alien \xe2\x80\x93 den 8. passasjeren (1979) og Ringu (1998). If\xc3\xb8lge Anderson var monstrene en \xc2\xabhyllest til tingene som hadde p\xc3\xa5virket [Drew Goddard] som ung\xc2\xbb. Zombiefamilien Buckner var de f\xc3\xb8rste som ble designet for filmen, og de ble inspirert av gamle, sepiafargede familieportrett. \xc2\xab[De] skulle se ut som om de tr\xc3\xa5dte ut av et 100 \xc3\xa5r gammelt bilde\xc2\xbb.\n_START_SECTION_\nUtgivelse\n_START_PARAGRAPH_\nThe Cabin in the Woods skulle egentlig ha premiere 5. februar 2010, men utgivelsen ble utsatt til 14. januar 2011 slik at den kunne bli konvertert til 3D. 17. juni 2010 offentliggjorde filmselskapet Metro-Goldwyn-Mayer at filmen skulle skrinlegges p\xc3\xa5 ubestemt tid p\xc3\xa5 grunn av finansielle problemer. Filmrettighetene ble solgt til Lionsgate, som annonserte at filmen skulle ha kinopremiere i USA 13. april 2012. The Cabin in the Woods hadde verdenspremi\xc3\xa8re p\xc3\xa5 festivalen South by Southwest i Texas 9. mars 2012, og kinopremiere i Norge 11. mai 2012._NEWLINE_Filmen fikk aldersgrensen R i USA, som vil si at barn under 17 \xc3\xa5r m\xc3\xa5 ha med seg forelder eller verge. Den fikk 15 \xc3\xa5rs-aldersgrense i Storbritannia av British Board of Film Classification og i Norge av Medietilsynet. Medietilsynets begrunnelse var: \xc2\xabStore mengder "splatter"- og skrekkeffekter gj\xc3\xb8r at denne filmen f\xc3\xa5r 15-\xc3\xa5rsgrense. Filmen frar\xc3\xa5des ungdom under 15 \xc3\xa5r.\xc2\xbb Filmen tjente 66, 5 millioner dollar p\xc3\xa5 verdensbasis i billettinntekter og tilsvarende 495 037 dollar i Norge._NEWLINE_The Cabin in the Woods ble utgitt p\xc3\xa5 DVD og Blu-ray i september 2012. Videoutgivelsen inneholdt blant annet kommentarspor av Goddard og Whedon, og en dokumentarfilm om produksjonen. Forfatteren Peter Gallagher saks\xc3\xb8kte Joss Whedon, Drew Goddard, Mutant Enemy Productions og Lionsgate i april 2015 for brudd p\xc3\xa5 opphavsrett. Han mente at filmen stjal elementer fra boken The Little White Trip: A Night In the Pines. I september 2015 ble saken henlagt.\n_START_SECTION_\nMarkedsf\xc3\xb8ring\n_START_PARAGRAPH_\nFilmen ble markedsf\xc3\xb8rt med taglinen \xc2\xabDu tror du kjenner historien.\xc2\xbb (You think you know the story.). Den ble ogs\xc3\xa5 markedsf\xc3\xb8rt med andre taglines som spilte p\xc3\xa5 klisjeer innad skrekkfilmsjangeren: \xc2\xabHvis du h\xc3\xb8rer en merkelig lyd ute... ha sex\xc2\xbb (If you hear a strange sound outside... have sex.), \xc2\xabHvis en gammel mann advarer deg mot \xc3\xa5 dra dit... gj\xc3\xb8r narr av ham\xc2\xbb (If an old man warns you not to go there... make fun of him.), \xc2\xabEn sjarmerende, forlatt eiendom... solgt\xc2\xbb (Quaint abandoned property... sold.) og \xc2\xabHvis noe jager dere... del dere i grupper\xc2\xbb (If something is chasing you... split up.). 17. april 2012 ble boken The Cabin in the Woods: The Official Visual Companion utgitt. Den inneholdt intervjuer, bilder og konseptillustrasjoner av monstre som ikke ble med i filmen. Tim Lebbon, Joss Whedon og Drew Goddard skrev ogs\xc3\xa5 en bokversjon av The Cabin in the Woods, som inneholdt flere monstre, blant annet en minotaur og en hund med et alligatorhode.\n_START_SECTION_\nAnmeldelser\n_START_PARAGRAPH_\nFilmen fikk god kritikk. Den amerikanske nettsiden Rotten Tomatoes anslo at 92\xc2\xa0% av totalt 257 anmeldelser var positive. Kritikernes konsensus er som f\xc3\xb8lger: \xc2\xabThe Cabin in the Woods er en forbl\xc3\xb8ffende metabragd som er morsom, merkelig og skremmende \xe2\x80\x93 ofte alt p\xc3\xa5 \xc3\xa9n gang\xc2\xbb. Roger Ebert fra Chicago Sun-Times ga filmen tre av fire stjerner og skrev at \xc2\xabThe Cabin in the Woods er konstruert nesten som et puslespill som skrekktilhengere m\xc3\xa5 l\xc3\xb8se. Hvilke konvensjoner blir det lekt med? Hvilke forfattere og filmer henvises det til? Er filmen i seg selv kritikk?\xc2\xbb Peter Travers fra Rolling Stone var ogs\xc3\xa5 forn\xc3\xb8yd og ga filmen 3, 5 av 4 stjerner. Han roste rolleskildringene til Kristen Connolly og Fran Kranz; f\xc3\xb8rstnevnte for \xc3\xa5 gi rollefiguren en \xc2\xabf\xc3\xb8lelsesmessig nyanse\xc2\xbb. Manuset fikk jevnt over god kritikk for sin meta-refleksivitet, mens Goddards styrker som regiss\xc3\xb8r var mer omdiskutert._NEWLINE_Bergens Tidende ga filmen terningkast 5 og skrev at filmen \xc2\xabdekonstruerer sjangeren. Den bringer ogs\xc3\xa5 inn et snedig metaperspektiv, der Sitterson og kollega Hadleys roller f\xc3\xa5r en billedlig funksjon, og hvor det gis plass for filosofering rundt sp\xc3\xb8rsm\xc3\xa5let om fri vilje. Hvilke andre skrekkfilmer greier det?\xc2\xbb Birger Vestmo fra Filmpolitiet ga filmen terningkast 4 og kalte den \xc2\xaben artig vri p\xc3\xa5 den klassiske hyttegr\xc3\xb8sseren\xc2\xbb. Han \xc3\xb8nsket seg imidlertid \xc2\xabmer karismatiske skuespillere\xc2\xbb og mente at den burde skremt mer. Terje Eidsv\xc3\xa5g fra Adresseavisen var ogs\xc3\xa5 forn\xc3\xb8yd. Han skrev at \xc2\xabdet originale ligger i \xc3\xa5 koble det selvrefererende skrekkopplegget fra Skrik med storebror-ser-deg-opplegget i The Truman Show [...] og s\xc3\xa5 fylle opp med referanser fra siste ti\xc3\xa5r med blodsprutende skrekk. [...] Som vulg\xc3\xa6r, r\xc3\xa5 sommerskrekk med smartness og et visst raffinement er The Cabin in the Woods et bra tilskudd til sjangeren.\xc2\xbb Britt S\xc3\xb8rensen fra Bergens Tidende k\xc3\xa5ret filmen til film\xc3\xa5rets beste gr\xc3\xb8sser.\n_START_SECTION_\nUtmerkelser\n_START_PARAGRAPH_\nThe Cabin in the Woods vant en Saturn Award for beste skrekkfilm. Joss Whedon og Drew Goddard ble ogs\xc3\xa5 nominert til en Saturn Award for manuset. Filmen ble nominert til en Critics\' Choice Movie Award for beste science fiction- eller skrekkfilm, men den gikk til Looper. Whedon og Goddard ble i tillegg nominert til en Hugo Award for arbeidet.'